Diit 86
Wiee kɛ kui̱ luäkä
(Pal Dee-bid)
1
Liŋä lö Kuoth Nhial, kä loc ɣä,
kɛ ɣöö ɛ ɣän can mi go̱o̱r
ni duɔ̱ɔ̱r.
2
Gaŋ tëkdä, kɛ ɣöö ŋa̱a̱thä ni ji̱,
kän ja̱ŋdu min ŋääth ni ji̱.
Ɛ ji̱n Kuothdä,
3
teni kɛ kɔ̱a̱c lɔaac kɛ ɣä
lö Kuäär,
kɛ ɣöö cɔalä ni ji̱ kɛ cäŋ kɛɛliw.
4
Jakni lɔc jäŋädu kä tɛth,
kɛ ɣöö cä tëkdä ka̱m ji̱
lö Kuäär.
5
Kɛ ɣöö ɛ ji̱n ram mi gɔaa
kä tekɛ pälikä,
moc nɛy tin cɔalkɛ ji̱ kɛ
nhökdu min thil pek.
6
Liŋ palä lö Kuoth Nhial,
liŋ wieedä min la̱ŋä ni ji̱.
7
Kä bä cɔl ni ji̱ kɛ cäŋ rikädä,
kɛ ɣöö la loci ɣä.
8
Kä thilɛ ram mi päär kɛ ji̱ rɛy
kuthni lö Kuäär,
kä thilɛ lät ti päär kɛ lätku.
9
Kä bi döör diaal tin ci cak
ben pal nhiamdu
lö Kuäär,
kä bikɛ ciötdu puany.
10
Ɛ ji̱n Kuoth mi bum mi lät
ti ga̱ŋkɛ naath,
ɛ ji̱n ni kärɔa la Kuoth ɔ.
11
Nyuthni ɣä duɔ̱ɔ̱pdu
lö Kuoth Nhial,
kɛ ɣöö bä ja̱l rɛy thukädu,
amäni mi cä ciötdu luɔ̱th.
12
Ɣän la̱rä ji̱ tɛ̈th lɔaac
lö Kuäärä ni Kuoth
kɛ lɔcdä kɛɛliw,
bä ciötdu liak amäni cäŋ kɛl.
13
Kɛ ɣöö di̱t nhökdu min
thil pek kɛ ɣä,
curi tëkdä kän li̱th.
14
Kä lö Kuoth ci nɛy ti jiäk rɔ̱
luɔ̱c ɣä,
nɛy ti thil pälikä
görkɛ näkdä,
nɛy ti thil ca̱r kɛ kui̱du.
15
Duundɛ ɣöö ɛ ji̱n Kuoth mi gɔaa
kä tekɛ pälikä,
Kuoth mi kuiy gakdɛ kä tekɛ
nhök mi di̱i̱t mi thil
pek kɛnɛ ŋa̱th.
16
Lunyni kä ɣä, kä teni
kɛ kɔ̱a̱c lɔaac kɛ ɣä,
kämni buɔ̱mdu ja̱ŋdu,
kän gat nya läätädu.
17
Mocä kɛ nyuuth gɔɔyädu,
mi ba nɛn ɛ nɛy tin lökɛ ɣä
bikɛ cu pöc,
kɛ ɣöö ci ɣä luäk
lö Kuoth Nhial,
kä ci ɣä bum.
